ሃገር አቀፍ ጥናት ይካሄዳል﻿
  የኢትዮጵያ ታዳጊዎች ስፖርት ስልጠና በምን ሁኔታ
ላይ ይገኛል፤ ወደፊትስ በምን መልኩ
ይቀጥል የሚል ሃገር ዓቀፍ
ጥናት እንደሚካሄድ የኢፌዲሪ ስፖርት ኮሚሽን አስታወቀ። ጥናቱ በከፍተኛ ትምህርት ተቋማት
በተወጣጡ ምሁራን የሚካሄድም ይሆናል። በ1990 ዓ.ም የኢትዮጵያ ስፖርት ፖሊሲ ከወጣ
ጀምሮ ስፖርቱ በአንድ አቅጣጫ ሲጓዝ ቆይቷል። ከዚያ
በኋላም ትኩረቱን በታዳጊዎች ላይ መሰረት
ያደረገ የስልጠና አቅጣጫዎችን በመቀየስ ሲሰራ መቆየቱንም፤ በኮሚሽኑ ትምህርትና ስልጠና
ዳይሬክተር አቶ ሲሳይ ሳሙኤል
ይገልጻሉ። ተገቢና ትክክለኛ ታዳጊ ወጣቶችን ለማፍራት ካስፈለገ፤ ፍላጎትንና አቅምን
ባማከለ መልኩ ጥናት ይደረጋል። ከዚህ
ቀደም ለስፖርቱ የሚሆኑ ቁሳቁስ እንዲሁም ምቹ ሁኔታ
በሌለበት ማሰልጠኛ ጣቢያዎች መከፈታቸውን ዳይሬክተሩ ይጠቁማሉ። በመሆኑም ተሳትፎን ማዕከል ካደረገው አሰራር በመውጣት ውጤት በሚያስገኝ ስልጠና
ላይ ትኩረት ማድረግ አስፈላጊ ሆኖ መገኘቱንም ያመላክታሉ። እስካሁን ያለውን አካሄድ ለመፈተሽም ጥናት ማድረግ
አስፈላጊ ሆኖ ተገኝቷል። በመሆኑም ከአዲስ አበባ ዩኒቨርሲቲ እና
ሌሎች ከፍተኛ የትምህርት ተቋማት የተወጣጡ ምሁራን ከኢፌዲሪ ስፖርት ኮሚሽን ጋር በመሆን፤ በዓለም
አቀፍ መመዘኛ መሰረት ጥናቱን ለማካሄድ ታቅዷል ሲሉ ዳይሬክተሩ ተናረዋል። እንደ ዳይሬክተሩ ገለፃ ጥናቱ
በሁሉም ክልሎችና ከተማ አስተዳደሮች ከወረዳ
አንስቶ ባሉት ደረጃዎች በባለሙያዎች በቅርቡ የሚጀመር ይሆናል። «የሃገሪቷ የታዳጊ ወጣቶች ስልጠና በምን ሁኔታ
ላይ ይገኛል? ምቹ ሁኔታውና ተግዳሮቱስ ምንድን
ነው?» የሚለውም የጥናቱ ትኩረት ነው። ከዚህ የተገኘው መረጃም
ከተደራጀ በኋላ ተተንትኖ
ወደ ጥናት ይለወጣል። የጥናቱ
ውጤትም ለሃገሪቷ ስፖርት
ምን ያስፈልጋል የሚለውን
የሚያሳይ ይሆናል። ይህም
ሰፊ ጊዜ ተወስዶ እየተሰራ
ያለና የወደፊቱን የሃገሪቷን
የስልጠና አቅጣጫ የሚጠቁም
እንደሚሆንም ዳይሬክተሩ ጠቁመዋል።አዲስ ዘመን መጋቢት 30 /2011